M E S T O  H U M E N N É

VŠEOBECNE ZÁVÄZNÉ NARIADENIE MESTA HUMENNÉ č. 111/2011, ktorým sa ukladá

povinnosť vypracovať a aktualizovať povodňový plán záchranných prác právnickej osoby a fyzickej osoby – podnikateľa


Mestské zastupiteľstvo v Humennom v súlade s ustanovením § 6 ods. 1a § 11 ods. 4 písm. g/ zákona NR SR č. 369/90 Zb. o obecnom zriadení v znení neskorších predpisov a v súlade s ustanovením § 26 ods. 3 písm. a) bod 6 a § 10 zákona NR SR č. 7/2010 Z. z. o ochrane pred povodňami (zákon) na svojom zasadnutí dňa 30.08.2011 sa uznieslo na prijatí Všeobecne záväzného nariadenia mesta Humenné č. 111/2011 o povinnosti vypracovať a aktualizovať povodňový plán záchranných prác právnickej osoby a fyzickej osoby – podnikateľa.

Článok 1

Všeobecné ustanovenia

Všeobecne záväzné nariadenie ukladá povinnosť vypracovať a aktualizovať povodňový plán záchranných prác právnickej osoby a fyzickej osoby – podnikateľa, ktorej objekt môže byť postihnutý povodňou. 

Článok 2

Povodňové záchranné práce

1) Povodňové záchranné práce sa vykonávajú na záchranu životov, zdravia, majetku, kultúrneho dedičstva a životného prostredia v čase nebezpečenstva povodne, počas povodne a po povodni na povodňou ohrozených územiach a na povodňou zaplavených územiach.

2) Povodňovými záchrannými prácami okrem povodňových záchranných prác podľa odseku 1 sú:
a) hlásna povodňová služba,

b) ochrana a zachraňovanie majetku vrátane prípadného predčasného zberu úrody ohrozenej povodňou,

c) odsun nebezpečných látok z predpokladaného dosahu záplavy územia povodňou, 
d) provizórne dopravné sprístupnenie oblasti, ktorá bola povodňou odrezaná, vrátane výstavby provizórnych mostných objektov alebo lávok,

e) ochrana vodných zdrojov a rozvodov pitnej vody, elektrickej energie, plynu a telekomunikačných sietí pred poškodením povodňou,

f) evakuácia,

g) dezinfekcia studní, žúmp, obytných priestorov a odvoz a zneškodňovanie uhynutých zvierat a iných odpadov,

h) zabezpečenie verejného poriadku na území postihnutom povodňami, 
i) odstraňovanie naplavenín z domov a z iných objektov, verejných priestranstiev a z komunikácií, 
j) zabezpečovanie poškodených stavieb proti zrúteniu alebo ich asanácia,

k) iné práce na záchranu životov, zdravia, majetku, kultúrneho dedičstva a životného prostredia vykonané na príkaz obce, orgánu ochrany pred povodňami počas III. stupňa povodňovej aktivity alebo na príkaz obvodného úradu, obvodného úradu v sídle kraja alebo obce počas mimoriadnej situácie.

3) Povodňové záchranné práce sa začínajú vykonávať od vyhlásenia III. stupňa povodňovej aktivity a sú ukončené do času odvolania II. stupňa povodňovej aktivity.

Článok 3

Povinnosti právnickej osoby a fyzickej osoby – podnikateľa, 

ktorej objekt môže byť postihnutý povodňou

1) Právnická osoba a fyzická osoba – podnikateľ každoročne do 31. júla povodňový plán záchranných prác podľa § 10 ods. 3 písm. c) zákona vypracúva alebo preskúmava a podľa potreby aktualizuje a predkladá ho obci.

2) Povodňový plán záchranných prác právnickej osoby a fyzickej osoby – podnikateľa bude vypracovaný v rozsahu a v súlade s Vyhláškou MŽP SR č. 261/2010 Z. z., ktorou sa ustanovujú podrobnosti o obsahu povodňových plánov a postup ich schvaľovania.

3) Právnická osoba a fyzická osoba – podnikateľ  predkladá povodňový plán záchranných práci obci v dvoch tlačených vyhotoveniach a jedno v elektronickej podobe.

4) Právnická osoba a fyzická osoba – podnikateľ je povinná vypracovať a aktualizovať prvý povodňový plán záchranných prác do 30 dní od nadobudnutia účinnosti tohto VZN.

Článok 4

Povodňový plán záchranných prác

1) Štruktúra povodňového plánu záchranných prác subjektu je nasledovná:

a) základné údaje o subjekte vrátane kontaktných osôb a telefónnych čísiel v pracovnom i mimopracovnom čase,

b) zloženie evakuačného strediska subjektu,

c) prehľad používaných a skladovaných nebezpečných látok,

d) prehľad prostriedkov a síl využiteľných pri vykonávaní záchranných prác,

e) organizačné opatrenia pre zmiernenie účinkov povodne,

f) určenie priestorov, do ktorých budú evakuované osoby, zariadenia a materiál.

Článok 5

Účinnosť VZN


Toto nariadenie nadobúda účinnosť 15-tym dňom odo dňa vyvesenia na úradnej tabuli 
mesta Humenné.









 PhDr. Jana Vaľová








  primátorka mesta

